হযরত রাসূলে আকরাম (সা.) ও হযরত খাদীজা (আ.)কে বিভিন্ন সময় বহু দুঃখ-বেদনা ও কষ্টের সম্মুখীন হতে হয়। তাঁদের দুই প্রিয় পুত্র হযরত ক্বাসেম (আ.) ও হযরত আবদুল্লাহ্ (আ.) শৈশবেই ইন্তেকাল করেন। এছাড়া রাসূলুল্লাহ্ (সা.) -এর নবুওয়াত লাভের পঞ্চম বছরে তাঁদের কন্যা হযরত রুকাইয়াহ্ (আ.) তাঁর স্বামী হযরত উসমান বিন ‘আফফান (আ.)-এর সাথে আবিসিনিয়ায় হিজরত করেন। তখন হযরত রুকাইয়াহ (আ.)-এর বয়স ছিল মাত্র বারো বছর। কিন্তু ইসলামের খাতিরে এ বয়সেই তাঁকে পিতা-মাতার নিকট থেকে দূরে চলে যেতে হয়। (অবশ্য চার বছর পর তাঁরা ফিরে আসেন।) এভাবে স্বীয় সন্তান থেকে এ দীর্ঘ বিচ্ছেদ হযরত খাদীজা (আ.)-এর জন্যে খুবই বেদনাদায়ক ছিলো।